*****

ΚΑΝΟΝΙΣΜΟΣ (ΕΟΚ) αριθ. 2777/90 ΤΗΣ ΕΠΙΤΡΟΠΗΣ

της 27ης Σεπτεμβρίου 1990

σχετικά με τα προσωρινά μέτρα στον τομέα του ακατέργαστου καπνού που εφαρμόζονται μετά την ενοποίηση της Γερμανίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2684/90 του Συμβουλίου της 17ης Σεπτεμβρίου 1990 σχετικά με τα προσωρινά μέτρα που εφαρμόζονται μετά την ενοποίηση της Γερμανίας και πριν από τη θέσπιση μεταβατικών μέτρων που πρέπει να ληφθούν από το Συμβούλιο είτε σε συνεργασία, είτε κατόπιν διαβουλεύσεων με το Ευρωπαϊκό Κοινοβούλιο (1), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 2684/90 προβλέπει μεταξύ άλλων ότι είναι δυνατόν να αποφασιστεί προσωρινά και για περιορισμένη περίοδο να επέλθουν στην κοινοτική ρύθμιση στους τομείς της κοινής γεωργικής πολιτικής οι αυστηρά απαραίτητες προσθήκες και προσαρμογές για την επίλυση των προβλημάτων που απορρέουν από την ενοποίηση της Γερμανίας πριν λάβει απόφαση το Συμβούλιο επί των προτάσεων της Επιτροπής σχετικά με τα μεταβατικά μέτρα και τις απαραίτητες προσαρμογές μετά την ένταξη της Λαϊκής Δημοκρατίας της Γερμανίας στην Κοινότητα· ότι αυτές οι προσθήκες και οι προσαρμογές οφείλουν να τηρούν τις γενικές οικονομικές αρχές της κοινής γεωργικής πολιτικής·

ότι, στον τομέα του ακατέργαστου καπνού, οι κοινοτικές τιμές, πριμοδοτήσεις και επιστροφές κατά την εξαγωγή καθορίζονται για συγκεκριμένη συγκομιδή δυνάμει του κανονισμού (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού (2), όπως τροποποιήθηκε τελευταία από τον κανονισμό (ΕΟΚ) αριθ. 1329/90 (3)· ότι οι τιμές αυτές, οι πριμοδοτήσεις και οι επιστροφές δεν εφαρμόζονται εάν ληφθεί υπόψη η ημερομηνία της ενοποίησης της Γερμανίας, όσον αφορά τη συγκομιδή 1990, στα καπνά που καλλιεργούνται στην επικράτεια της πρώην Λαϊκής Δημοκρατίας της Γερμανίας·

ότι, για τα καπνά που καλλιεργούνται το 1990 στην επικράτεια αυτή, εφαρμόζεται σήμερα εθνικό καθεστώς παρόμοιο με την κοινοτική ρύθμιση στον τομέα του καπνού· ότι είναι απαραίτητο να επιτραπεί στη Γερμανία, σε ορισμένες περιπτώσεις, να πραγματοποιήσει, από την ημερομηνία της ενοποίησης, τις πληρωμές των τιμών, πριμοδοτήσεων και επιστροφών κατά την εξαγωγή με εθνικά κεφάλαια όσον αφορά τα καπνά που καλλιεργούνται στην επικράτεια της πρώην Λαϊκής Δημοκρατίας της Γερμανίας για τη συγκομιδή 1990· ότι, εντούτοις, για να αποτραπεί κάθε στρέβλωση του ανταγωνισμού, τα ποσά των χορηγούμενων τιμών και πριμοδοτήσεων δεν είναι δυνατόν να υπερβούν τα ποσά που καθορίστηκαν από τον κανονισμό (ΕΟΚ) αριθ. 1331/90 του Συμβουλίου (4) για τη συγκομιδή 1990 και για τις κοινοτικές ποικιλίες που είναι αντίστοιχες με τις ποικιλίες που καλλιεργούνται στην επικράτεια της πρώην Λαϊκής Δημοκρατίας της Γερμανίας· ότι το ποσό των επιστροφών κατά την εξαγωγή για τα καπνά αυτά δεν είναι δυνατόν να υπερβαίνει το ποσό που καθόρισε η Επιτροπή·

ότι τα μέτρα που θεσπίζει ο παρών κανονισμός εφαρμόζονται με την επιφύλαξη ότι είναι δυνατόν να τροποποιηθούν με αποφάσεις του Συμβουλίου επί των προτάσεων της Επιτροπής που υποβλήθηκαν στις 21 Αυγούστου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ακατέργαστου Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιτρέπεται στη Γερμανία να καταβάλει με εθνικά κεφάλαια τις τιμές, πριμοδοτήσεις και επιστροφές κατά την εξαγωγή που προβλέπονται στον κανονισμό (ΕΟΚ) αριθ. 727/70 για τις ποικιλίες καπνού που παράγονται το 1990 στην επικράτεια της πρώην Λαϊκής Δημοκρατίας της Γερμανίας.

2. Το ποσό που καταβάλλει το κράτος μέλος για την πληρωμή των τιμών και των πριμοδοτήσεων που προβλέπονται στην προηγούμενη παράγραφο δεν είναι δυνατόν να υπερβαίνει το ποσό των τιμών και των πριμοδοτήσεων που καθορίζονται για μια αντίστοιχη ποικιλία στον κανονισμό (ΕΟΚ) αριθ. 1331/90.

3. Το ποσό των επιστροφών κατά την εξαγωγή που καταβάλλει το κράτος μέλος και αναφέρεται στην πρώτη παράγραφο, δεν είναι δυνατόν να υπερβαίνει το ποσό που καθόρισε η Επιτροπή για μία αντίστοιχη ποικιλία καπνού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την ενοποίηση της Γερμανίας μέχρι την ημερομηνία ενάρξεως της ισχύος του κανονισμού του Συμβουλίου σχετικά με τα μεταβατικά μέτρα και τις απαραίτητες προσαρμογές μετά την ένταξη της επικράτειας της πρώην Λαϊκής Δημοκρατίας της Γερμανίας στην Κοινότητα, στον τομέα της γεωργίας, του οποίου η πρόταση υποβλήθηκε στις 21 Αυγούστου 1990. Ωστόσο, ο παρών κανονισμός εφαρμόζεται το αργότερο μέχρι τις 31 Δεκεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 263 της 26. 9. 1990, σ. 1.

(2) ΕΕ αριθ. L 94 της 28. 4. 1970, σ. 1.

(3) ΕΕ αριθ. L 132 της 23. 5. 1990, σ. 25.

(4) ΕΕ αριθ. L 132 της 23. 5. 1990, σ. 28.